《怀茅山寄句容江大夫》
宋代·刘宰

昔谒三茅君，蹇步穷跻攀。是时秋已高，爽气薄千山。

三峰敛神秀，突兀超尘寰。世变逮狂秦，风俗如髦蛮。

舌在不敢语，冥默疑心讪。咸阳贵公卿，高门拥旗幡。

牵犬上蔡门，回首涕空潸。积骸草木腥，流血川原殷。

所以三君子，决去披榛菅。不以寸草荣，易我白日閒。

徘徊兹山巅，放荡紫翠间。数穷会有归，山空水潺潺。

高风起遐想，往躅芬芝兰。想此弄明月，想此发清弹。

兹坛梯玉京，兹台凝金丹。群仙或朋来，洞户敞幽关。

缥缈钧天奏，依约云旗翻。古涧会流泉，点笔依石阑。

遗墨堕中流，染此乱石黫。世情喜虚诞，诳记谁能删。

峭壁起道边，雨湿苔藓斑。剥藓访旧题，岁月犹班班。

当时往来人，逸翮超笼樊。应期后千载，绿鬓炯朱颜。

御风游汗漫，骑鲸出颓澜。或乘白鹤归，翩跹从妖娴。

寥寥竟谁成，遗迹空浩叹。愚生百世下，逐妄笑冥顽。

幽寻昔未极，云卧衣裳单。杖屦陟层巘，此怀今未阑。

矧闻廊庙议，出师锐除残。将军贾馀勇，弭节期白檀。

已觉赋敛频，更恐戍役烦。圣主哀元元，络绎宽诏颁。

官守孤王明，根节滋吏奸。拟追三君游，物表寄衰孱。

彼美江夫子，拊字周茕瘝。宁甘催科拙，不使杼柚殚。

坐令句曲天，忘此世道艰。傥许占一丘，结庐树墙藩。

渴饮玉井泉，饥挹朝霞餐。永无垂老别，宁忧行路难。

寄书新过雁，一诺未应悭。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。